***Africa*,** VI, 885-918 – *Mors Magonis*

Hic postquam medio iuvenis stetit aequore Poenus, 885  
vulneris increscens dolor et vicinia durae   
mortis agens stimulis ardentibus urget anhelum.   
Ille videns propius supremi temporis horam,   
incipit: „Heu qualis fortunae terminus altae est!   
Quam laetis mens caeca bonis! Furor ecce potentum 890  
praecipiti gaudere loco. Status iste procellis   
subiacet innumeris et finis ad alta levatis   
est ruere. Heu tremulum magnorum culmen honorum,   
spesque hominum fallax et inanis gloria fictis   
illita blanditiis! Heu vita incerta labori 895  
dedita perpetuo, semperque heu certa nec umquam   
sat mortis provisa dies! Heu sortis iniquae   
natus homo in terris! Animalia cunta quiescunt;   
Irrequietus homo, perque omnes anxius annos   
ad mortem festinat iter. Mors, optima rerum, 900  
tu retegis sola errores, et somnia vitae   
discutis exactae. Video nunc quanta paravi,   
ah, miser, in cassum, subii quot sponte labores.   
quos licuit transire mihi. Moriturus ad astra   
scandere quaerit homo, sed mors docet omnia quo sint 905  
nostra loco. Latio quid profuit arma potenti,   
quid tectis inferre faces? Quid foedera mundi   
turbare atque urbes tristi miscere tumultu?   
Aurea marmoreis quidve alta palatia muris   
erexisse iuvat, postquam sic sidere laevo 910  
in pelago periturus eram? Carissime frater,   
quanta paras animis? Heu fati ignarus acerbi   
ignarusque mei!“ Dixit; tum liber in auras   
spiritus egreditur, spatiis unde altior aequis   
despiceret Romam simul et Carthaginis urbem, 915  
ante diem felix abiens, ne summa videret   
excidia et claris quod restat dedecus armis   
fraternosque suosque simul patriaeque dolores.